करसनभाई पटेल

करसनभाई पटेल (जन्म 1945) एक भारतीय उद्योगपति और निरमा ग्रुप के संस्थापक हैं। निरमा ग्रुप का व्यवसाय मुख्य रूप से सीमेंट, डिटर्जेंट, साबुन, सौंदर्य प्रसाधन, फार्मास्यूटिकल्स, पैकेजिंग और केमिकल्स में फैला हुआ है। 2024 में, हुरुन रिपोर्ट ने उनकी कुल संपत्ति US$9 बिलियन आंकी। उन्होने 1995 में निरमा विश्वविद्यालय की स्थापना की। 2010 में, उन्हें भारत सरकार द्वारा पद्मश्री पुरस्कार से सम्मानित किया गया। 

 प्रारंभिक जीवन 
करसनभाई पटेल का जन्म 1945 में गुजरात के पाटन जिले में एक किसान परिवार में हुआ। उन्होंने 21 वर्ष की आयु में केमिस्ट्री में बीएससी पूरी की। करसनभाई ने अपने करियर की शुरुआत अहमदाबाद के न्यू कॉटन मिल्स और फिर गुजरात सरकार के भूविज्ञान और खनन विभाग में लैब तकनीशियन के रूप में की।

 व्यवसायिक जीवन  
1969 में, करसनभाई पटेल ने अपने घर के पिछवाड़े में डिटर्जेंट पाउडर बनाना शुरू किया। यह काम उन्होंने अपनी नौकरी के बाद अतिरिक्त समय में किया। इस उत्पाद का नाम उन्होंने अपनी दिवंगत बेटी के नाम पर "निरमा" रखा। ₹3 प्रति किलो की किफायती कीमत पर इसे बेचकर उन्होंने घरेलू बाजार में डिटर्जेंट का एक नया वर्ग तैयार किया।

तीन वर्षों के भीतर, उन्होंने अपनी सरकारी नौकरी छोड़ दी और निरमा को एक व्यवसाय के रूप में पूरी तरह समर्पित कर दिया। उनकी सस्ती और गुणवत्ता-युक्त डिटर्जेंट ने बाजार में क्रांति ला दी और 1980 के दशक तक, निरमा भारत का सबसे ज्यादा बिकने वाला डिटर्जेंट ब्रांड बन गया।

इसके बाद, उन्होंने साबुन, सौंदर्य प्रसाधन और अन्य उत्पादों के निर्माण में कदम रखा। 1995 में उन्होंने निरमा इंस्टीट्यूट ऑफ टेक्नोलॉजी की स्थापना की, जो बाद में निरमा विश्वविद्यालय में बदल गया।
सन्दर्भ

श्रेणी:भारतीय उद्योगपति
श्रेणी:पद्मश्री प्राप्तकर्ता